
ΥΠΗΡΕΣΙΑΚΟ ΣΥΜΒΟΥΛΙΟ: Η ΦΩΝΗ ΤΩΝ ΕΡΓΑΖΟΜΕΝΩΝ ΠΡΕΠΕΙ ΝΑ ΕΙΝΑΙ ΑΝΕΞΑΡΤΗΤΗ, ΔΥΝΑΤΗ ΚΑΙ ΑΓΩΝΙΣΤΙΚΗ

Ο Σύλλογος Εργαζομένων συγχαίρει όλους όσοι συμμετείχαν στις εκλογές για την ανάδειξη των αιρετών εκπροσώπων και των αναπληρωτών τους στο Υπηρεσιακό Συμβούλιο των διασυνδεόμενων Νοσοκομείων Χαλκίδας, Καρύστου και Κύμης.
Ευχαριστούμε επίσης την Εφορευτική Επιτροπή για τη συμβολή της στην ομαλή ολοκλήρωση της εκλογικής διαδικασίας και συγχαίρουμε όλους τους εκλεγμένους εκπροσώπους.
Οι εκλεγμένοι εκπρόσωποι έχουν ευθύνη να είναι η φωνή των εργαζομένων μέσα στο Υπηρεσιακό Συμβούλιο. Να υπερασπίζονται τα δικαιώματα όλων των συναδέλφων, να ενημερώνουν και να διεκδικούν δίκαιες λύσεις στα εργασιακά ζητήματα. Χωρίς προσωπικές δεσμεύσεις, χωρίς εξυπηρετήσεις και ρουσφέτια, χωρίς εξαρτήσεις από τις Διοικήσεις. Με μοναδικό γνώμονα το δίκιο των εργαζομένων.
Ο Σύλλογος Εργαζομένων θα βρίσκεται στο πλευρό των εκλεγμένων εκπροσώπων, στηρίζοντας κάθε νόμιμο και δίκαιο αίτημα και κάθε προσπάθεια για την προστασία των εργασιακών μας δικαιωμάτων.
Παράλληλα, θεωρούμε απαραίτητη την άμεση και συνεχή ενημέρωση όλων των εργαζομένων για όσα συζητούνται και αποφασίζονται στο Υπηρεσιακό Συμβούλιο, με στόχο την ισότιμη μεταχείριση, τη διαφάνεια και τη δικαιοσύνη στα υπηρεσιακά ζητήματα.
Γνωρίζουμε ότι η πλειοψηφία του Υπηρεσιακού Συμβουλίου αποτελείται από στελέχη της Διοίκησης των Νοσοκομείων. Γι' αυτό πιστεύουμε ότι μόνο με τη συλλογική συμμετοχή, την ενότητα και τις μαζικές διεκδικήσεις των εργαζομένων, σε συνεργασία με τους εκλεγμένους εκπροσώπους τους, μπορούμε να πετύχουμε λύσεις και να διεκδικήσουμε όσα δικαιούμαστε.
Τα δικαιώματα των εργαζομένων δεν χαρίζονται. Κατακτώνται με αγώνα, συλλογικότητα και διεκδίκηση.
Καλή δύναμη και καλή επιτυχία στο έργο σας!

